EUROPOS PARLAMENTO IR TARYBOS REGLAMENTAS (EB) Nr. 1007/2008
2008 m. rugsėjo 24 d.
iš dalies keičiantis Reglamentą (EB) Nr. 460/2004, įsteigiantį Europos tinklų ir informacijos apsaugos agentūrą, jos veiklos trukmės atžvilgiu
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
2004 m. kovo 10 d. Europos Parlamentas ir Taryba priėmė Reglamentą (EB) Nr. 460/2004 (3), įsteigiantį Europos tinklų ir informacijos apsaugos agentūrą (toliau - agentūra) penkerių metų laikotarpiui.
(2)
2007 m. kovo mėn. 23 d. agentūros valdančioji taryba, vadovaudamasi agentūros vertinimu, pateikė rekomendacijas dėl atitinkamų Reglamento (EB) Nr. 460/2004 pakeitimų.
(3)
Laikydamasi Komisijos geresnio reglamentavimo strategijos, Komisija pradėjo viešas konsultacijas dėl agentūros veiklos trukmės pratęsimo ir ateities, kurios vyko nuo 2007 m. birželio 13 d. iki rugsėjo 7 d.
(4)
Kadangi Agentūros įgaliojimai baigsis 2009 m. kovo 13 d. ir siekiant užtikrinti nuoseklumą bei tęstinumą, būtina patvirtinti jų pratęsimą, kuris sudarys sąlygas toliau tęsti diskusijas dėl agentūros, atsispindinčias agentūros įvertinimo proceso rezultatus, valdančiosios tarybos rekomendacijas ir vykstančią elektroninių tinklų bei paslaugų reglamentavimo sistemos peržiūrą. Be to, jis sudarys sąlygas tolesniam svarstymui, kokios bendros Europos pastangų krypties laikytis siekiant didesnio tinklų ir informacijos saugumo. Agentūros veiklos pratęsimas neturėtų turėti įtakos tų diskusijų rezultatams.
(5)
Todėl agentūros veiklos trukmė turėtų būti pratęsta iki 2012 m. kovo 13 d.,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 460/2004 pakeitimas
Reglamento (EB) Nr. 460/2004 27 straipsnis pakeičiamas taip:
„27 straipsnis
Veiklos trukmė
Agentūra įsteigiama 2004 m. kovo 14 d. aštuonerių metų laikotarpiui.“
2 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2008 m. rugsėjo 24 d.